Tanskan hallituksen ostamat lehtimainokset julkaistiin maanantaina Libanonin pääsanomalehdissä. Ilmoitusten taustalla on keskustaoikeistolaisen hallituksen kampanja, jolla pyritään vähentämään Tanskaan tulevien turvapaikanhakijoiden määrää.

Ilmoitukset julkaistiin Libanonin neljässä päälehdessä - kolmessa arabiankielisessä ja yhdessä englanninkielisessä. Ne levisivät laajasti myös sosiaalisessa mediassa.

– Tanska on päättänyt tiukentaa useilta alueilta tulevia pakolaisia koskevia säädöksiä, ilmoitus alkaa.

Tekstissä kerrotaan muun muassa, että Tanska on juuri leikannut pakolaisten saamia sosiaalietuuksia puoleen.

Tanskan halllituksen päätös sosiaalietuuksien leikkaamisesta on tullut voimaan kuun alussa. Yksinasuvien pakolaisten tuki on jatkossa noin 6 000 kruunua kuukaudessa eli noin 800 euroa.

Lehti-ilmoituksessa summaa ei kuitenkaan mainittu.

Lisäksi ilmoituksessa kerrottiin muun muassa, että perheenyhdistämisiä ei voi tehdä ensimmäisen vuoden aikana, että pysyvän oleskeluluvan saaminen edellyttää kielitaitoa ja mahdollisia käännytyksiä voidaan tehdä nopeasti.

Lehtikampanjaa oli tarkoitus julkaista myös muun muassa Turkissa. Tanskan integraatioministeriön tiedottaja kiisti maanantaina väitteet siitä, että viisi turkkilaislehteä olisi kieltäytynyt julkaisemasta mainoksia.

Kaikkiaan ilmoitus on laadittu kymmenellä kielellä. Sitä levitetään myös mm. Tanskan vastaanottokeskuksissa. Kaikkiaan kampanja on maksanut Tanskan integraatioministeriölle noin 33 000 euroa.

Arvosteltu myös Tanskassa

Tanskan lehtikampanjaa on arvosteltu laajasti Euroopassa ja myös avustusjärjestöt sekä Tanskan oppositio ovat ottaneet sen hampaisiinsa.

Jopa integraatioministeri Inger Støjbergin oma Venstre-puolue on jakautunut asiassa.

– Sitä toivoisi, että ministerimme – ennen kuin hän pistää liikkeelle koko joukon toimia ja esiintyy televisiossa lyöden rintaansa vahvuutensa osoittaakseen – tekisi ensiksi hieman kenttätutkimusta, jotta hän näkisi millaiset olot ovat Syyriassa, Libyassa, Kreikassa ja pakolaisleireillä, sanoi Venstren EU-parlamentaarikko Jens Rohde Jyllands-Postenissa.

Asiantuntijat katsovat myös, ettei kampanjasta ole mitään hyötyä, vaan turvapaikanhakijat saapuvat joka tapauksessa.

Libanonissa sosiaalisessa mediassa naureskeltiin muun muassa ilmoituksen kapulakielisyydelle.

Ilmoitukset julkaistiin samaan aikaan kun muut EU-maat pohtivat turvapaikanhakijoiden kiintiömääriä. Tanska ei ole mukana tässä jaossa.

Tanskaan tuli viime vuonna lähes 15 000 turvapaikanhakijaa. Määrä kaksinkertaistui vuoden takaisesta, mutta on silti vain noin viidesosa Ruotsin vastaanottamasta määrästä.

Viime päivinä Tanskaan on saapunut jonkin verran turvapaikanhakijoita Saksasta, mutta heistä valtaosa vaikuttaisi olevan matkalla Ruotsiin.